[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000007", "text": "Mae Wythnos Llyfrgelloedd yn ddathliad wythnos gron o lyfrgelloedd poblogaidd y genedl, gyda\u2019r ffocws yn 2021 ar gefnogi cymunedau gweithgar ac ymgysylltiedig a\u2019r ro\u0302l ganolog y mae llyfrgelloedd yn ei chwarae yn eu cymuned fel sbardun ar gyfer cynhwysiant, cynaliadwyedd, symudedd cymdeithasol a chydlyniant cymunedol."}, {"text_idx": "#000008", "text": "Drwy gydol yr wythnos bydd llyfrgelloedd yng Nghymru yn gweithredu drwy amrywiaeth o ddigwyddiadau i ymgysylltu a\u0302\u2019r gymuned leol, gyda gweithgareddau i oedolion a phobl ifanc, gan gynnwys rhyddhad y rhediad diweddaraf o gynnwys awduron grw\u0302p Prosiect Digidol Estyn Allan. Sefydlwyd y prosiect diolch i grant gan Gronfa Adfer Diwylliannol Llywodraeth Cymru ac yn 2020 lansiwyd pecyn hyfforddiant digidol cyffrous i staff ar draws holl Awdurdodau Lleol Cymru. Mae\u2019r rhaglen hyfforddi wedi bod yn amhrisiadwy wrth greu sylfaen i Lyfrgelloedd Cymru i hyrwyddo eu cynigion llyfrgell i gynulleidfaoedd presennol a newydd i\u2019r dyfodol."}, {"text_idx": "#000009", "text": "Mae\u2019r prosiect wedi bod yn gweithio gyda gydweithfa awduron trosedd Cymru Crime Cymru dros yr haf, ac mae ganddynt amrywiaeth o gynnwys i\u2019w ryddhau, gan gynnwys cyfweliadau, fideos awdur a digwyddiad byw yn cynnwys awduron Crime Cymru Alis Hawkins a Katherine Stansfield. Mae\u2019r ddwy awdur yn ysgrifennu ffuglen hanesyddol sy\u2019n cwmpasu ystod eang o gyfnodau amser o\u2019r canoloesoedd hyd ddechrau\u2019r ugeinfed ganrif. Yn y digwyddiad ar-lein, bydd y pa\u0302r yn archwilio beth yw ffuglen hanesyddol (a beth nad yw!), a sut maen nhw\u2019n llunio eu darganfyddiadau\u2019n straeon gafaelgar. Bydd Prosiect Estyn Allan yn parhau i ryddhau cynnwys awduron Crime Cymru dros gyfnod o 5 wythnos yn dechrau ar 4ydd Hydref (rhyddheir 4 neu 5 fideo yr wythnos gan wahanol awduron)."}, {"text_idx": "#000010", "text": "Yn ystod Wythnos Llyfrgelloedd byddwn hefyd yn dathlu ro\u0302l amhrisiadwy llyfrgelloedd yn gwella lles a hyrwyddo cydraddoldeb drwy ddysgu, llythrennedd a gweithgarwch diwylliannol gyda digwyddiadau a gweithgareddau rheolaidd a gynhelir yr wythnos hon a thrwy gydol y flwyddyn gan gynnwys sesiynau amser stori a rhigwm i blant (a gynhelir yn y llyfrgell ac ar-lein), sesiynau hanes teulu, sesiynau cymorth TG a digwyddiadau awduron. Bydd yr ap gwasanaeth rheoli llyfrgell \u2018PORI\u2019 sydd newydd ei ddatblygu yn cael ei lansio yn ystod yr wythnos, gan roi ffordd fwy cyfleus i ddefnyddwyr llyfrgell gael mynediad i\u2019w cyfrifon llyfrgell ar-lein."}, {"text_idx": "#000014", "text": "Yn ystod mis Hydref, bydd yr awduron Nicola Davies a Bethan Gwanas yn ymddangos ar wefan Llyfrgelloedd Cymru fel Awduron y Mis, a bydd darllenwyr yn cael cipolwg arbennig ar eu llyfrau newydd, yn ogystal a\u0302 chael gwybod am eu hoff awduron a sut mae llyfrgelloedd wedi eu hysbrydoli. MaeThe Songs that Sings Us gan Nicola Davies yn epig amgylcheddol syfrdanol gyda darluniau clawr a phennod gan y darlunydd arobryn, Jackie Morris, a Bethan Gwanas yn cyflwyno ei hantur ddiweddarafCadi a\u2019r Gwrachodyn y gyfres boblogaidd sy\u2019n cynnwys Cadi, y ferch fach ddireidus, gyda darluniau gan Janet Samuel."}, {"text_idx": "#000015", "text": "Dychwelodd Sialens Ddarllen yr Haf eleni, a gallai plant 4 i 11 oed gymryd rhan drwy lyfrgell eu hawdurdod lleol neu ar-lein. Mae\u2019r Sialens yn annog plant rhwng 4 a 11 oed i fwynhau manteision darllen fel hamdden dros wyliau\u2019r haf, gan ddarparu llawer o hwyl a mwynhad, yn ogystal a\u0302 helpu atal gostyngiad mewn darllen dros yr haf. Bob blwyddyn, mae\u2019r Sialens yn ysgogi dros 700,000 o blant i ddal ati i ddarllen er mwyn adeiladu eu sgiliau a\u2019u hyder. Eleni, thema\u2019r Sialens oedd Arwyr y Byd Gwyllt, a gre\u0308wyd mewn partneriaeth a\u0302 WWF, ac a ddarluniwyd gan yr awdur plant a\u2019r darlunydd llwyddiannus Heath McKenzie. Roedd y thema Arwyr y Byd Gwyllt yn ysbrydoli plant i archwilio ffyrdd o helpu i achub y blaned, gan ganolbwyntio ar weithredu dros fyd natur a thaclo problemau amgylcheddol y byd go iawn, o lygredd plastig a datgoedwigo i ddirywiad bywyd gwyllt a byd natur."}, {"text_idx": "#000016", "text": "Yng Nghymru, cyflwynodd yr awduron Luned Aaron, Emma Rea ac Eloise Williams, a\u2019r sylwedydd natur a\u2019r cyflwynydd teledu Iolo Williams fideos difyr yn cefnogi thema Arwyr y Byd Gwyllt, drwy Sianel Youtube Estyn Allan a gwefan Llyfrgelloedd Cymru. Mae\u2019r fideos yn cyflwyno materion amgylcheddol cyfredol, gydag awgrymiadau ar gyfer deunydd darllen, gan atgyfnerthu\u2019r ro\u0302l amhrisiadwy y mae llyfrgelloedd yn ei chwarae wrth gynnig deunydd darllen diddorol am ddim i blant yng Nghymru."}, {"text_idx": "#000018", "text": "\u201cMae llyfrgelloedd yn chwarae rhan hanfodol yn ein cymunedau ac yn gallu helpu i newid bywydau. Mae helpu pobl, yn enwedig plant, i ffurfio\u2019r arfer gydol oes o ddarllen yn ganolog i lawer o\u2019r prosiectau rydym yn eu cefnogi."}, {"text_idx": "#000019", "text": "\u201cRwy\u2019n gobeithio y bydd pobl yn cymryd rhan ac yn mwynhau\u2019r rhaglen o weithgareddau sy\u2019n cael eu cynnal ledled Cymru yn ystod Wythnos Llyfrgelloedd.\u201d"}, {"text_idx": "#000020", "text": "Ymunwch yn y sgwrs #WythnosLlyfrgelloedd #LibrariesWeek a chael gwybodaeth bellach ar @librariesweek"}, {"text_idx": "#000021", "text": "Chwiliwch gwefan Llyfrgelloedd Cymru i gael gwybod mwy am yr holl wasanaethau a gweithgareddau sydd gan lyfrgelloedd yng Nghymru i\u2019w cynnig drwy gydol y flwyddyn sy\u2019n ymgysylltu a\u0302\u2019u cymunedau."}, {"text_idx": "#000022", "text": "Gall aelodau newydd gofrestru ar gyfer cerdyn llyfrgell a chael y newyddion diweddaraf, drwy ein dilyn ar @LlyfrgelloeddCymru ar Facebook, @LlyfrgellCymru ar Twitter a @librarieswales ar Instagram."}]